|  |
| --- |
| * 6.1 - ajutor la înființarea de societăți pentru tinerii fermieri |

Descrierea tipului operațiunii

|  |
| --- |
| În cadrul acestei sub-măsuri se va acorda sprijin prin Instrumentul de redresare al Uniunii Europene (EURI), în baza Regulamentului (UE) 2020/2094 al Consiliului din 14 decembrie 2020.   Astfel această sub-măsură deschide o cale către o redresare economică rezistentă, durabilă și digitală prin instalarea tinerilor fermieri. În cadrul  planurilor de afaceri vor fi prioritizate și promovate practicarea agriculturii ecologice, reducerea emisiilor de gaze cu efect de seră din agricultură prin practicarea unui management corect al gunoiului de grajd , reducerea utilizării pesticidelor prin practicarea agriculturii de precizie și evident a culturilor ecologice.  În cadrul acestei sub-măsuri se va sprijini instalarea pentru prima dată a tinerilor fermieri, ca şefi/manageri ai unei exploataţii agricole.  Instalarea ca tânăr fermier este un proces care implică realizarea unor etape, așa cum este descris mai jos. Acest proces trebuie să fi început și să fie încă în curs de desfășurare în momentul în care tânărul fermier depune cererea de finanţare pentru accesarea sprijinului acordat prin intermediul acestei sub-măsuri.   * Înregistrarea tânărului fermier ca micro-întreprindere/întreprindere mică cu maximum 24 de luni înaintea depunerii cererii de finanţare (între timp, fermierul pregătește planul de afaceri, organizează activităţile administrative, achiziționarea bunurilor pentru noua întreprindere, etc.); Acest pas trebuie să fie încheiat înaintea depunerii cererii de finanţare pentru această sub-măsură; * Depunerea formularului de cerere de finanţare împreună cu planul de afaceri (documentele justificative legate de baza materială cu activele deținute la momentul depunerii cererii de finanţare); * Instalarea tânărului fermier este considerată finalizată la momentul implementării corecte a planului de afaceri.   Sprijinul acordat va contribui la îmbunătăţirea managementului, la creşterea competitivităţii sectorului agricol şi va susţine procesul de modernizare, precum şi conformitatea cu cerinţele de protecţie a mediului, igienă şi bunăstarea animalelor și siguranţa la locul de muncă conducând în același timp la contracararea efectelor  crizei provocate de COVID-19.   Sprijinul financiar va fi acordat pe baza unui plan de afaceri pentru dezvoltarea exploatației. Măsura va crea posibilitatea tinerilor fermieri rezidenți, cu un minim de cunoștinte de bază, să se instaleze ca şefi/manageri ai exploatației.  Intervenția prin această sub-măsură va conduce la creşterea numărului de tineri fermieri care încep pentru prima dată o activitate agricolă ca şefi/manageri de exploataţie, și, prin urmare, să devină competitivi și să îşi sporească gradul de orientare spre parteneriate. Îmbătrânirea forței de muncă în sector, precum și declinul demografic din zonele rurale arată necesitatea prezenței populaţiei tinere în zonele rurale în contextul îmbunătăţirii performanțelor economice ale exploataţiilor agricole. Prin urmare, este necesar să se stabilească un nivel de sprijin optim pentru a încuraja tinerii să acceseze această sub-măsură, ținând cont și de costurile foarte ridicate pentru crearea unei întreprinderi agricole viabile de minimum 12.000 € SO.  Această sub-măsură vizează încurajarea familiilor tinere din mediul rural de a se stabiliza în mediul rural ceea ce va crea un efect pozitiv asupra economiei naţionale în general. |

Tip de sprijin

Tip de sprijin: Granturi

|  |
| --- |
| Sprijin la instalare: sprijinul va fi acordat sub formă de sumă forfetară pentru implementarea obiectivelor prevăzute în planul de afaceri pentru a facilita tânărului fermier începerea activităților agricole. |

Trimiteri la alte acte legislative

|  |
| --- |
| **Legislaţie UE**  **Regulamentul (UE) nr. 2220/2020 al Parlamentului European şi al Consiliului din 23 decembrie 2020** de stabilire a anumitor dispoziţii tranzitorii privind sprijinul acordat din Fondul european agricol pentru dezvoltare rurală (FEADR)  și din Fondul european de garantare agricolă (FEGA) în anii 2021 și 2022, de modificare a Regulamentelor (UE) nr. 228/2013, și (UE) nr. 229/2013, și de modificare a Regulamentelor (UE) nr. 1305/2013, (UE) nr. 1306/2013 și (UE) nr. 1307/2013  în ceea ce privește resursele și aplicarea regulamentelor respective în anii 2021 și 2022 și de modificare a Regulamentului (UE) nr. 1308/2013  în ceea ce privește resursele și repartizarea unui astfel de sprijin ‏pentru anii 2021 și 2022;  REGULAMENTUL (UE) 2020/2094 AL CONSILIULUI din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19  **R (UE) nr. 1307/2013** de stabilire a unor norme privind plăţile directe acordate fermierilor prin scheme de sprijin în cadrul politicii agricole comune şi de abrogare a R (CE) nr. 637/2008 al Consiliului şi a R (CE) nr. 73/2009 al Consiliului;  **Recomandarea 2003/361/**CE din 6 mai 2003 privind definirea micro-întreprinderilor şi a întreprinderilor mici şi mijlocii;  **R (CE) nr. 1242/2008** de stabilire a unei tipologii comunitare pentru exploatații agricole;  **R (UE) nr. 1303/2013** de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime;  **Actul Delegat (UE) nr. 480/2014** de completare a R (UE) nr. 1303/2013;  **R (UE) nr. 215/2014** al Comisiei de completare a R (UE) nr. 1303/2013.  **Legislaţie Naţională**  **Legea nr. 346/2004** privind stimularea înființării și dezvoltării întreprinderilor mici și mijlocii cu modificările  şi completările ulterioare;  **Ordonanță de urgență nr. 44/2008** privind desfășurarea activităților economice de către persoanele fizice autorizate, întreprinderile individuale și întreprinderile familiale cu modificările și completările ulterioare;  **Ordonanţa Guvernului nr. 8/2013** pentru modificarea şi completarea Legii nr. 571/2003 privind Codul fiscal şi reglementarea unor măsuri financiar-fiscale cu modificările şi completările ulterioare.  **Ordonanța Guvernului nr. 129/2000** privind formarea profesională a adulților, aprobată cu modificări și completări **prin Legea nr. 375/2002, Ordonanța Guvernului nr.76/2004,** cu modificările şi completările ulterioare**.** |

Beneficiari

|  |
| --- |
| * **tânărul fermier** așa cum este definit în art. 2 din R(UE) nr. 1305/2013\*, care se instalează ca unic șef al exploatației agricole; * **persoană juridică cu mai mulți acționari** unde un tânăr fermier, așa cum este definit în art. 2 din R(UE) nr. 1305/2013 se instalează și exercită un control efectiv pe termen lung în ceea ce privește deciziile referitoare la gestionare, la beneficii și la riscurile financiare legate de exploatație şi deţine cel puţin 50%+1 din acţiuni.   *\*Art. 2 (1) n -„tânăr fermier” înseamnă o persoană cu vârsta de până la 40 de ani la momentul depunerii cererii, care deține competențele și calificările profesionale adecvate și care se stabilește pentru prima dată într-o exploatație agricolă ca șef al respectivei exploatații* |

Costuri eligibile

|  |
| --- |
| **Sprijinul se acordă** în vederea facilitării stabilirii tînărului fermier în baza Planului de Afaceri (PA). Toate cheltuielile propuse în PA, inclusiv capitalul de lucru şi activităţile relevante pentru implementarea corectă a **PA aprobat** pot fi eligibile, indiferent de natura acestora. |

Condiții de eligibilitate

|  |
| --- |
| * Solicitantul trebuie să se încadreze în categoria microîntreprinderilor şi întreprinderilor mici; * Solicitantul deţine o exploataţie agricolă cu dimensiunea economică cuprinsă între 12.000 şi 50.000 S.O. (valoare producţie standard); * Solicitantul prezintă un plan de afaceri; * Solicitantul deține competențe și aptitudini profesionale , îndeplinind cel puțin una dintre următoarele condiții:   + studii medii/superioare în domeniul agricol/veterinar/economie agrară;   + cunoștințe în domeniul agricol / veterinar/economie agrară dobândite prin participarea la programe de  instruire   sau   * angajamentul de a dobândi competențele profesionale adecvate  până la solicitarea celei de-a doua tranșe de plată; * În cazul sectorului pomicol, vor fi luate în considerare pentru sprijin doar speciile eligibile și suprafeţele incluse în Anexa din Cadrul Național de Implementare aferentă STP. Nu se supun zonării din anexa aferentă STP culturile în sere şi solarii și pepinierele. * Implementarea planului de afaceri trebuie să înceapă în termen de cel mult șase luni de la data deciziei de acordare a sprijinului; * Solicitantul se angajează să devină fermier activ în termen de maximum 18 luni de la data instalării; * În cazul proiectelor din aria de aplicabilitate a ITI Delta Dunării, solicitantul va prezenta avizul de conformitate cu obiectivele SIDD DD.   **Alte angajamente**   * Înaintea solicitării celei de-a doua tranșe de plată, solicitantul face dovada creşterii performanţelor economice ale exploatației, prin comercializarea producției proprii în procent de minimum 20 % din valoarea primei tranșe de plată (cerința va fi verificată în momentul finalizării implementării planului de afaceri); * În cazul în care exploatația agricolă vizează creșterea animalelor, planul de afaceri va prevede în mod obligatoriu amenajări de gestionare a gunoiului de grajd, conform normelor de mediu (cerința va fi verificată în momentul finalizării implementării planului de afaceri). * Solicitantul nu va reduce dimensiunea economică prevazută la depunerea cererii de finanțare a exploatației agricole pe durata de execuţie a contractului cu mai mult de 15%. Prin excepție, în cazul pepinierelor marja de fluctuație de maximum 15% a dimensiunii economice poate fi mai mare. Cu toate acestea, dimensiunea economică a exploatației agricole nu va scădea, în nicio situație, sub pragul minim de 12.000 SO stabilit prin condițiile de eligibilitate. |

Principii în ceea ce privește stabilirea de criterii de selecție

|  |
| --- |
| * Principiul comasării exploatațiilor, având în vedere numărul exploatațiilor preluate integral; * Principiul nivelului de calificare în domeniul agricol/ veterinar/ economie agrară; * Principiul potențialului agricol care vizează zonele cu potențial determinate în baza studiilor de specialitate; * Principiul integrării în cadrul planurilor de afaceri a activităților de protecție a mediului și utilizare eficientă a resurselor precum gestionarea efiecientă a gunoiului de grajd,  agricultură de precizie etc.; * Principiul integrării în cadrul planurilor de afaceri a  construirii și modernizării clădiri cu destinație agro-alimentară, achiziției de echipamente în vederea creșterii performanței economice a exploatației; * Principiul apartenenţei la o formă asociativă cu rol economic (cooperativă, grup sau organizație de producători).     Principiile de selecție vor fi detaliate suplimentar în legislația națională subsecventă și vor avea în vedere prevederile art. 49 al R(UE) nr. 1305/2013 urmărind să asigure tratamentul egal al solicitanților, o mai bună utilizare a resurselor financiare și direcționarea acestora în conformitate cu prioritățile Uniunii în materie de dezvoltare rurală.  De asemenea, principiile de selecție vor asigura dezvoltarea echilibrată a agriculturii din România, ponderea criteriilor de selecție realizându-se în funcție de evoluția programului și nivelul de dezvoltare al sectoarelor prioritare identificate în strategia programului. |

Sume (aplicabile) și rata sprijinului

|  |
| --- |
| **Sprijinul public nerambursabil** se acordă pentru o perioadă de maxim trei ani si este de:   * **70 000 de euro** pentru exploatațiile care integrează în planul de afaceri operațiuni de condiționare-procesare sau agricultura ecologică pentru exploatațiile între **30.000 € SO și 50.000 € SO;** * **60 000 de euro** pentru exploatațiile care integrează în planul de afaceri operațiuni de condiționare-procesare sau agricultura ecologică pentru exploatațiile **12.000 € SO și 29.999 SO** * **50.000 de euro** pentru exploatațiile între **30.000 € SO și 50.000 € SO;** * **40.000 de euro** pentru exploatațiile între **12.000 € SO și 29.999 € SO.**   Sprijinul pentru instalarea tinerilor fermieri se va acorda sub formă de primă în două tranșe, astfel:   * 75% din cuantumul sprijinului la semnarea deciziei de finanțare; * 25% din cuantumul sprijinului se va acorda în funcție de implementarea corectă a planului de afaceri, până la 31 dec. 2025 fără a depăși trei ani de la semnarea deciziei de finanțare.   Implementarea planului de afaceri se va realiza până la data de 30 septembrie 2025, verificarea finală și ultima plată nu vor depăşi data de 31 decembrie 2025.  Acordarea sprijinului va fi proportională cu gradul de îndeplinire a planului de afaceri. |

Posibilitatea de a verifica și a controla măsurile și/sau tipurile de operațiuni

*Riscul (riscurile) în implementarea măsurilor*

|  |
| --- |
| Riscurile generale sunt identificate și menționate în secţiunea corespunzătoare a M6.  În ceea ce privește riscurile specifice identificate în cadrul sM 6.1, trebuie menționate:   * Riscul neîndeplinirii criteriilor legate de începerea implementării planului de afaceri în termen de șase luni de la momentul contactării; * Riscul gestionării afacerii agricole dintr-o localitate aflată la distanţă faţă de exploataţie, ceea ce afectează capacitatea fermierului de a o gestiona adecvat; * Riscul înlocuirii persoanei responsabile cu gestionarea, beneficiile și deciziile de risc financiar în cazul în care un solicitant care are statut de persoană juridică cu mai mulți acționari și unde un tânăr fermier, așa cum este definit în articolul 2 din R(UE) nr. 1305/2013, trebuie să aibă un control efectiv pe întreaga durată a angajamentului în ceea ce privește deciziile referitoare la gestionare, la beneficii și la riscurile financiare; * Riscul depăşirii termenului de implementare a planului de afaceri (30 septembrie 2025). |

*Măsuri de atenuare*

|  |
| --- |
| Acțiunile care vor fi întreprinse pentru a îmbunătăți implementarea sub-măsurii și a reduce riscurile sunt:   * Crearea unui avertisment în sistemul IT înainte de începerea termenului de şase luni legat de implementarea planului de afaceri pentru a evita problemele care se pot crea prin nerespectarea planului de afaceri; * Realizarea unor verificări periodice a implementării proiectului și a etapelor de implementare a proiectului și respectarea condiţiilor privind domiciliul şi locul de muncă din proximitatea exploataţiei gestionate care beneficiază de sprijin; * În cazul întreprinderilor comerciale cu mai mulți acționari, unde se instalează tânărul fermier, așa cum este definit în art. 2 din R (UE) nr. 1305/2013, care deține majoritatea acțiunilor, unde există riscul unei modificări în structura acționariatului în timpul angajamentului, verificarea se va realiza prin prezentarea Registrului Unic al Acţionarilor din cadrul întreprinderii agricole care dovedeşte cota de acţionariat deţinută de fiecare acţionar şi verificarea periodică a acestuia. |

*Evaluarea globală a măsurii;*

|  |
| --- |
| - |

Metodologia de calculare a cuantumului sprijinului, dacă este relevant

|  |
| --- |
| Nu se aplică. |

Informații suplimentare specifice operațiunii

Definirea fermelor mici menționate la articolul 19 alineatul (1) litera (a) punctul (iii) din Regulamentul (UE) nr. 1305/2013

|  |
| --- |
| Nu se aplică. |

Definirea pragurilor inferioare și superioare menționate la articolul 19 alineatul (4) al treilea paragraf din Regulamentul (UE) nr. 1305/2013

|  |
| --- |
| Exploatații cu dimensiunea cuprinsă între 12.000 € SO și 50.000 € SO (SO conform R 1242/2008). |

Condiții specifice privind sprijinul acordat tinerilor fermieri, în cazul în care aceștia nu se stabilesc ca șefi unici al exploatației în conformitate cu articolul 2 alineatele (1) și (2) din [Regulamentul Delegat 807/2014

|  |
| --- |
| **Aplicabile solicitantului persoană juridică**  Asociatul care participă la capital sau managementul persoanei juridice va îndeplini calitatea de tânăr fermier în conformitate cu art. 2 al R (UE) nr. 1305/2013 și va respecta dispozițiile aplicabile atât tânărului fermier care se stabilește în calitate de unic șef al exploatației, cât și tânărului fermier care exercită controlul efectiv asupra persoanei juridice în conformitate cu prevederile din R(UE) nr. 807/2014, art. 2 (1).  În cazul persoanei juridice cu acţionariat multiplu, tânărul fermier  care urmează a se instala, trebuie să deţină cel puţin 50%+1 din acţiuni, exercitand astfel controlul efectiv pe termen lung asupra persoanei juridice. |

Informații privind aplicarea perioadei de grație menționate la articolul 2 alineatul (3) din Regulamentul delegat nr. 807/2014

|  |
| --- |
| **Perioada de grație** în care tânărul fermier dobândeşte competențele profesionale adecvate este până la solicitarea celei de-a doua tranșe de plată . |

Rezumatul cerințelor planului de afaceri

|  |
| --- |
| Planul de afaceri va include cel puțin următoarele:   * Prezentarea situației inițiale a exploatației agricole (de ex: datele solicitantului, aria de cuprindere a activității, forma juridică a solicitantului, abilități profesionale, istoricul întreprinderii agricole, facilități de producție, dotarea exploatației); * Prezentarea etapelor şi obiectivelor propuse pentru dezvoltarea exploatației agricole (de ex. obiectivul general, obiectivele operaționale și suplimentare– planificarea îndeplinirii acestora, riscurile de implementare, standarde și norme europene legate de protecția muncii și de mediu și normele sanitare-veterinare, în cazul exploatațiilor agricole care vizează creşterea de animale, planul de amenajări pentru gestionarea gunoiului de grajd, conform normelor de mediu precum și previziunea bugetului de venituri - cheltuieli; * Prezentarea detaliată a acțiunilor, inclusiv cele legate de sustenabilitatea mediului și de utilizare eficientă a resurselor, necesare pentru dezvoltarea exploatației agricole, formarea sau consilierea (îmbunătățirea economică propusă a exploatației, planul propus pentru formare şi consiliere – pentru a îmbunătăți aptitudinile beneficiarilor și eficacitatea exploatației, restructurarea și diversificarea activităţilor agricole (evaluarea riscurilor de mediu și planificarea implementării).   Precondiţia gestionării eficiente a planului de afaceri este reprezentată de stabilirea domiciliului beneficiarului în UAT în care exploataţia este înregistrată, precum şi a locului de muncă în acelaşi UAT sau zona limitrofă\*.  *\*Detaliile sunt definite în Cadrul Național de Implementare.* |

Utilizarea posibilității de a combina diferite măsuri prin intermediul unui plan de dezvoltare care să permită accesul tânărului agricultor la aceste măsuri

|  |
| --- |
| Nu se aplică:  România nu va folosi posibilitatea de a combina măsuri diferite prin planul de afaceri așa cum este permis prin art. 8 (2) din R. (UE) nr. 808/2014. |

Domeniile de diversificare acoperite

|  |
| --- |
| Nu se aplică. |